
З  А П  И  С  Н  И  К

Од дваесет и четвртата редовна седница на Советот на општина Чешиново-Облешево, одржана на ден 16.06.2023 година, во просториите на општината – Сала на Совет.
Седницата започна во 09.00 часот.
Присутни: Слаџана Ангелова, Иван Андонов, Стојан Ангелов, Франческо Наков, Орце Митров, Филип Јосев, Анита Колева, Саше Донев, Славе Донев, Боби Ѓоргиев и Сане Стојанов.
Присутен и Градоначалникот на општината – Далибор Ангелов.
Присутни и: Дејан Анакиев - директор на ЈПКД „Облешево“ и  Милена Параклиев – Одговорен Сметководител во општината.
Записникот го води Драгица Горгиевска – Раководител на Одделение за  правни и општи работи и јавни дејности

	Се стави на разгледување Записникот од дваесет и третата редовна седница.
	Забелешки на Записникот од дваесет и втората редовна седница:
-Сане Стојанов
Во мојата дискусија, под точка разно кажав дека Советот на општина Струмица го има сменето терминот „родова рамноправност“ во „еднакви можности“, а не некоја друга организација. Само тоа ќе го кажам и не сакам повеќе да дискутирам за тоа.
	
	Записникот со забелешката се стави на гласање.
	Од присутни 10 членови на Советот во просторијата за време на гласањето, записникот со забелешката од сане Стојанов се усвои едногласно.

	За дваесет и четвртата редовна седница Претседателот го предложи следниот:


Дневен ред,

1.Информација за кадровска структура во ЈПКД “Облешево“
	2.Ребаланс на Буџетот на општина Чешиново-Облешево за 2023 година
	3.ПРЕДЛОГ Одлука за формирање на Комисија за процена и утврдување на висина на штети настанати од природни непогоди и други несреќи
	4.ПРЕДЛОГ Одлука за одобрување на финансиски средства за финансирање на ИСИ Чешиново 2023 година
	5.ПРЕДЛОГ Програма за измена и дополнување на Програмата 
за изработка на  Урбанистички Планови , Урбанистичко – Планска документација, и урбанистичко проектна  документација за 2023 година,  на подрачјето на општина Чешиново-Облешево
	6.Предлози, прашања и барања


	Дополнување на Дневниот ред:
	-Драгица Горгиевска
	Од страна на училиштето Страшо Пинџур доставен е Годишен план за вработување за 2024 година. Материјалот го имате како прилог. Предлог е да се донесе  Одлука за давање согласност  на Годишниот план за вработување за 2024 година во ООУ „Страшо Пинџур“ Соколарци.
	Следен предлог за дополнување е формирање на Совет за превенција од детско претстапништво. Сведоци сме на присутност на малолетничка деликвенција посебно во училиштата и почна се повеќе внимание да се обраќа на детското претстапништво. Предлог е да се донесе Одлука за формирање на Совет за превенција од детско претстапништво.
	И последниот предлог за дополнување на дневниот ред е Известувањето од МВР Кочани за формирање на Локален Совет за Превенција. Копија од овој допис – известување Ви е доставена.
	Се премина на усвојување на Дневниот ред со дополнувањата.
	Дневниот ред со дополнувањата се усвои со 11 гласа ЗА.

	Предлогот: Одлука за давање согласност  на Годишниот план за вработување за 2024 година во ООУ „Страшо Пинџур“ Соколарци ќе се разгледа како Точка 6.
	Предлогот: Одлука за формирање на Совет за превенција од детско претстапништво ќе се разгледа како Точка 7.
	Предлогот: Одлука за формирање на Локален Совет за Превенција ќе се разгледа како Точка 8.
	Точка 6 преминува во Точка 9.


1 Точка (Информација за кадровска структура во ЈПКД “Облешево“)

-Дејан Анакиев
Даде објаснување на писмената Информација. 
Како што можете да видите, не знам кои се Вашите информации, но во Јавното Претпријатие нема превработеност. Ни фалат уште минимум 5 општи работници. Проблемите со кој Јавното претпријатие се соочува се недостаток на финансиски средства, кадровски не сме опремени, исто е и со механизација. Нашите вработени опслужуват 14 населени места. Временските прилики се такви какви што се и факт е дека не може секаде и во секое време да бидат опслужени граѓаните. Во спанчево има проблем со гробиштата, мора да се размисли за купување на друга парцела. Не викаат и во неработни денови паднати камења во гробиштата за Нашите вработени да ги отстранат. Иако тоа не е во Наша надлежност мора и тоа да го работиме. И многу други работи за кои не сме надлежни мора да ги завршиме. Чистеме канали за да нема поплави од врнежите.
-Орце Митров
Банкините од мостот нагоре, на патот кон Теранци, од дождот се ископани и не може две коли да се разминат. Треба да се напунат и да се израмнат за да не дојде до некоја несакана.
-Дејан Анакиев
Досега никој се нема пожалено за овој проблем. Во текот на наредната недела ќе биде саниран.
-Орце Митров
Ова е повеќе за Градоначалникот, има многу ударни дупки по улиците, да се размисли за нивно санирање.
-Франческо Наков
Гледам дека се оградувате од некои работи. Кои се конкретно надлежностите на Јавното Претпријатие? Ги споменувате и гробиштата во Спанчево. Чија е надлежноста?
-Дејан Анакиев
Од која област? Конкретно за гробиштата ние сме само околу одржување на стазите, вработените не се и гробари. По два пати секаде, во сите села, се испрскани и искосени. Од дождовите вегетацијата веднаш расте. Во 14 села се одржуват зелените површини, не може да одиме против природата
-Франческо Наков
Општо, кои се надлежности. Бидејки слушам тоа не е во Наша надлежност. За гробиштата во опанчево има простор каде да се шират. Ѓубрето не се собира како што треба, од сите куќи не се изнесува.
-Дејан Анакиев
Се случува од дождовите до некои куќи да е непроодно. Тоа се исклучоци во исклучителни случаеви. Се работи за неколку куќи. Доколку е селективно, тоа е друга работа. Има случаеви кога си чистат дворови, амбари и изнесуваат по 10 – 11 вреќи. Тогаш не им се земаат сите вреќи.
-Франческо Наков
Конкретно кај мене. Имаше изнесени 3 вреќи. Земена е само вреќата од кантата, останатите 2 се оставени. Морав да ги вратам назад за после нареден пат една по една да ги изнесувам.
-Дејан Анакиев
Ќе разговарам со вработените.
-Слаџана Ангелова
Површината спроти Панче и Марина има огромни треви. Змии сигурно има, тоа треба да се среде. Чија е надлежноста?
-Дејан Анакиев
Се што е зелена површина е во надлежност на ЈПКД.
-Стојан Ангелов
Во Теранци во гробиштата има потреба од машина. Има многу вегетација за изнесување.
-Дејан Анакиев
Проблемот е што немаме кадар. Јас ке дојдам со тебе да не си сам со машината и ќе ја завршиме работата.
-Слаџана Ангелова
Улицата во и кон Чифлик, има многу ударни дупки.
-Дејан Анакиев
Тоа не е Наша надлежност.
-Сане Стојанов
Во информацијата гледам и јас сум вработен во Јавното претпријатие, но мислам дека е техничка грешка при пишувањето.
-Дејан Анакиев
Да треба да стои Сане Јованов.
-Сане Стојанов
Искрено кога ја побарав информацијата мислев дека има повеќе вработени во Јавното претпријатие. Со волку вработени еве јас ќе кажам јавна пофалба за вработените. Исто така јавна пофалба и за Драги од Чифлик, значи тој човек работи се.
За пофалба е како се исчистени гробиштата во Облешево, но така треба да бидат средени и во другите населени места. Народот е револтиран, тие викаат „и јас плаќам“ исто како и граѓаните во Облешево. Ние во Кучичино сами собираме средства и правиме капела. Од Вас бараме со еден камион само пристапот да се среди, само да се порамне пристапот. И вратата ја набавивме ние, треба и кровот да го санираме.
Во врска со изнесувањето на сметот ќе го кажам проблемот во Кучичино. Бидејки луќето кои го изнесуваат сметот многу не внимаваат на кантите за отпадоци, граѓаните знаат во кој ден се изнесува сметот и тој ден ја вадат вреќата од кантата. Се случува тој ден да не поминат да го соберат сметот и кучињата ќе го разнесат. Тука се ствара голем револт кај граѓаните бидејки повторно треба да го собираат разнесениот смет. 
Гледам дека сте мал број на вработени и тешко е на тој број да се опслужат сите населени места. Имате Управен и Надзорен одбор, нека се одлучи да се зголеми бројот на вработените. Народот бара услуга не прашува дали тој број на вработени може да ги опслужи. Нека се зголеми и платата на вработените, за да име интерес да се вработат во Јавното претпријатие.
-Дејан Анакиев
Неколку од вработените се луѓе пред пензија. Не знам што ќе правиме после тоа. Тешко некој да сака да се вработи и да изнесува ѓубре. Со самиот опис на работната задача тие веќе се казнети.
Во врска со пристапот до капелата, не е проблем ќе го средиме тоа.

По дискусијата се премина на гласање.
Со 11 гласа ЗА се донесе Заклучок за усвојување на Информацијата.

2 Точка (Ребаланс на Буџетот на општина Чешиново-Облешево за 2023 година)

	-Милена Параклиев
	Даде објаснување на Предлог-Ребалансот.
Ова е прв Ребаланс. Од поединечни конта средствата се исцрпени и затоа пристапивме кон изготвување на Ребаланс. Со Буџетот ги немаме предвидено и средствата по основ на Договорот за изградба на пристапен пат до земјоделска површина со АФПЗРР. Се работи за 481.000,00 денари. Од Министерството за финансии имаме насоки и за ДДВ дотацијата, а исто тајка има измени и на самофинансирачките сметки на училиштата.
Ребалансот е 116.292.082,00 денари.
Исто така од Министерство за финансии имаме насоки и за плаќање на доспеани а неплатени обврски, кои подолг период не се платени.
-Орце Митров
Имам еден Предлог да се предвидат средства во Ребалансот. Се работи за парична награда на спортист Леон Трајанов – борач, кон на Државното првенство во борење зеде второ место. Тој е од Чифлик. Сметам дека вакви успеси на Наши граѓани треба да бидат наградени. Да не одобруваме средства само за лекување туку и за вакви работи. Мој предлог е тоа да бидат 12.000,00 денари. Да се планираат средства, а Ние на нареден Совет ќе донесеме Одлука.
-Милена Параклиев
Знам од кое конто можат да се исплатат вакви средства, но мора да има соодветна документација.
-Сане Стојанов
Се согласувам со Орце. За лекување одобруваме по 6.000,00 денари. За ова наместо 12.000,00 нека бидат 18.000,00 денари. Нека каже Градоначалникот, во зависност од тоа колку средства може да се исплатат.
На страна 6, - 481230 – Реконструкција на деловни објекти?
-Милена Параклиев
Има фактура за општинската зграда.
-Сане Стојанов
Овде стои деловни објекти, не општинска зграда, затоа прашувам.
-Градоначалникот
Да не дојде до забуна. Оваа фактура која ја спомена сметководителката е за Техничка документација не е за реконструкција. Имаме доспеана фактура од претходната планерска куќа. Од нив ќе имаме и други фактури за улици во општината. Имаме и тековни барања за изработка на техничка документација. Мора да предвидеме средства. Гледам дека и сумата е минимална.
Од оваа година може да имаме повеќе Ребаланси на Буџетот. Досега можеа да се изготват само два, но има измени во Законската регулатива и доколку има потреба ќе пристапиме кон изготвување на нов.
-Сане Стојанов
Страна 1, сметка 48.
-Милена Параклиев
Збир од сите Програми. Затоа гледајте во подставки, таму се детално наведени за што конкретно.
-Сане Стојанов
Каква е ситуацијата со долговите на општината? Дали се намалуват, зголемуват или се исти?
-Градоначалникот
Не дека не се намалени. Но имаме и тековни обврски кои треба редовно да бидат сервисирани. Веднаш на почетокот на годинта имаме обврска за рата од кредит од 378.000,00 денари. И истата сума уште еднаш во годината. Дококлку не се сервисираат долговите, со извршител истите се зголемуваат за извршни трошоци. Промонтинг не е платен целиот долг. До крајот на месецот сигурно ќе има извршување. Знаете дека од нив ни е блокурана сметката на општината. Има некоја блага осцилација на намалување. Нема никаква финансиска стимулација од Влада. Само во таква ситуација би можеле да намалиме дел од долгот. Вака со сопствени средства тоа е многу тешко. Мислев дека со продажба на градежно земјиште  можеме нешто да направиме. Но и таму ни ја кочат работата. Не сакам ни да помислам што ќе се случи ако имаме блокада од КОП инжинеринг. Плаќаме казнени пенали и на Еси солар а овој месец не успеав да им платам. Со ОСД Кирил склучивме вонсудска спогодба. Таква е ситуацијата.
-Сане Стојанов 
Страна 5, - 463120. Трансфер до спортски клубови?
-Милена Параклиев
Овде е и одржувањето на Илинденски Спортски Игри. Плаќањето е од две Програми ЛО и АО.
-Градоначалникот
Не се исплатени сите средства и по Вашата Одлука на Фудбалската Академија Чешиново-Облешево. Мислам дека има уште 50.000,00 денари. Според условите кои ги имаме ја почитуваме Вашата Одлука и плаќаме колку што имаме можност.
-Милена Параклиев
Има уште 56.000,00 денари.
-Сане Стојанов
Страна 2, - 426990 – други оперативни расходи?
-Милена Параклиев
Се она што не може да се плате преку други конта.
-Градоначалникот
Еве како Вашиот предлог сега за парична награда на Леон Трајанов. Мора да се најде соодветна ставка за да се исплатат тие средства.
-Сане Стојанов
Страна 17, - 480140 – Купување на информатичка опрема.
-Милена Параклиев
Мора да се предвидат средства. Може да се случе дефект на некој компјутер или печатач. Општината мора да функционира.


-Сане Стојанов
Дали може од оваа ставка да се набави диктафон за снимање на седниците на Совет. За полесно да се внесат дискусиите во Записникот.
-Милена Параклиев
Да може од оваа ставка.

По дискусијата се премина на гласање.
Од присутни 10 членови на Советот во просторијата за време на гласањето Едногласно се донесе Одлука за усвојување на Ребалансот на Буџетот на општина Чешиново-Облешево за 2023 година.


3 Точка (ПРЕДЛОГ Одлука за формирање на Комисија за процена и утврдување на висина на штети настанати од природни непогоди и други несреќи )

	-Драгица Горгиевска
	Знаете дека минатата година имаше елементарна непогода од врнежуи од град во атарот на селата Новоселани и Уларци и еден случај во Теранци. Тогаш Градоначалникот по Пријава од оштетени граѓани формираше Комисија која излезе на лице место, изготви Записник и Елаборат за штети кој потоа беше усвоен од Ваша страна. Истиот тој Елаборат се достави до Влада, но одтаму се врати со насоки Комисијата за процена на штети да биде сменета со Одлука на Совет и е наведено од каков профил треба да бидат членовите на Комисијата. Од тие причини Градоначалникот го дава овој предлог за членови, кој се разбира доколку Вие сметате дека треба некој да измените ќе дадете Ваши предлози.
	-Орце Митров
Да, Ние тогаш бевме на лице место. Но кај граѓаните постои уверување дека бидејки Комисијата има излезено на терен тие треба да бидат обештетени. Треба да им се објасни на граѓаните дека Владата тешко одобрува средства и при многу големи штети од природни непогоди. Ниту еден земјоделец го нема осигурано својод посед и тука се создава проблемот. Значи она што сакам да го кажам да не им се дава лажна надеж на оштетените граѓани.

Се премина на гласање. Од присутни 10 членови на Советот во просторијата за време на гласањето Едногласно се донесе Одлуката за формирање на Комисија за процена и утврдување на висина на штети настанати од природни непогоди и други несреќи.
Членови на Комисијата се:
-Жарко Спасов – претседател –Соработник за поддршка и развој на ЛЕР
-Марија Кировски – член – Помлад соработник за извршување на буџет
-Иван Митков – член – Помлад инспектор на Животна средина 
-Васе Анакиев – надворешен член – дипл.земјоделски инжинер и
-Тина Петрова – надворешен член – дипл.земјоделски инжинер


	4 Точка (ПРЕДЛОГ Одлука за одобрување на финансиски средства за финансирање на ИСИ Чешиново 2023 година )

-Драгица Горгиевска
Средствата се согласно Програмата за културни и спортски манифестации која ја имате донесено пред изготвување на Буџетот на општината. 
-Сане Стојанов
Дојде писмо и во Кучичино, само тешко дека ќе може да се формира екипа.

Се премина на гласање.
Од присутни 10 членови на Советот во просторијата за време на гласањето Едногласно се донесе Одлуката за одобрување на финансиски средства за финансирање на ИСИ Чешиново 2023 година.


	5 Точка (ПРЕДЛОГ Програма за измена и дополнување на Програмата за изработка на  Урбанистички Планови , Урбанистичко – Планска документација, и урбанистичко проектна  документација за 2023 година,  на подрачјето на општина Чешиново-Облешево)

-Драгица Горгиевска
Од страна на колегите од одделението за урбанизам е изготвен овој предлог а се однесува за две дополнувања на постоечката Програма и тоа:
· Доколку до општината има поднесено Барање за прифаќање на Иницијатива за изработка на УП, заинтересираните физички и правни лица, баратели за изработка на Урбанистички проекти, да уплатат 20.000,00 денари (дваесет илјади денари) на име „посебни трошоци во постапката“ кои ќе бидат наменети за исплата на надоместокот на членовите на Комисиите за урбанизам. Ова е од причини што општината мора да формира ваква Комисија, но поради недостаток на средства не сме во можност да ги платиме нивните надоместоци. И второто дополнување е 
· Измена и дополна на УПС Чешиново со разработка на блок 5 и блок 13 КО Чешиново, општина Чешиново-Облешево. Ова се однесува за измена на планод со намена на земјиштето за изградба на детска градинка.
-Градоначалникот
Другите општини имаат кадар- вработени градежни инжинери и архитекти и истите се членови на нивните Комисии за урбанизам. За жал Ние мора да ангажираме надворешни лица кои за својата работа бараат и соодветен надоместок. Ова се минимални средства кои инвеститорот ќе треба да ги плати, а се со цел да му биде завршена работата по неговото Барање. Членовите на Комисијата наплаќаат надоместок по постапка – по потпис. А некогаш по одредено Барање има 6 постапки – 6 потписа. По 3.000,00 денари тоа се само 18.000,00 денари за еден член од Комисијата а треба тројца. Марија ја плаќаме по Договор за дело.
-Франческо Наков
Кој е бенефитот на општината од овие Барања.
-Драгица Горгиевска
Досега Барањата се однесуваа за намена на Земјиште Е1-13 за изградба на фотоволтаици. Постапката мора да мине преку општината. Бенефит општината нема бидејки локацијата е на нивно приватно земјиште, по изградбата тие ќе продаваат струја и бенефитот е повторно нивни.

Се премина на гласање.
Од присутни 10 члена на Советот во просторијата за време на гласањето Едногласно се донесе Програмата за измена и дополнување на Програмата за изработка на  Урбанистички Планови , Урбанистичко – Планска документација, и урбанистичко проектна  документација за 2023 година,  на подрачјето на општина Чешиново-Облешево.

6 Точка (Одлука за давање согласност  на Годишниот план за вработување за 2024 година во ООУ „Страшо Пинџур“ Соколарци)

-Драгица Горгиевска
Точката е по предлог на училиштето. Ова е Законска обврска. Се работи за Годишен план за вработување за 2024 година. Не се предвидени нови вработувања.

Без дискусија од присутни 10 членови на Советот во просторијата за време на гласањето Едногласно се донесе Одлука за давање согласност  на Годишниот план за вработување за 2024 година во ООУ „Страшо Пинџур“ Соколарци за 2024 година.

7 Точка (Одлука за формирање на Совет за превенција од детско претстапништво)

-Драгица Горгиевска
Согласно Закон за правда на децата во секоја општина треба да има формирано Совет за детско претстапништво. Во Законот е одредено од каков профил треба да видат членовите на Советот и дека предлогот е од страна на Градоначалникот. Поднесено е Барање до МВР и до ЦСР и тие да делегираат свои претставници во Советот. Кога ќе стигнат предлозите Одлуката ќе се дополни со тие членови.

Се премина на гласање.
Од присутни 10 членови на Советот во просторијата за време на гласањето Едногласно се донесе Одлуката за формирање на Совет за детско претстапништво.
Членови на Советот се:
-Анита Колева – претставник од Советот на општината
-Слаџана Ангелова – претставник од Советот на општината 
-Викторија Костадинова – претставник од ООУ „Страшо Пинџур“ Соколарци
-Јасмина Данилова Давиткова – претставник од ООУ „Климент Охридски“ Облешево
- Александра Јосифова – претставник од Совет на родители во ООУ „Страшо Пинџур“ Соколарци

8 Точка (Одлука за формирање на Локален Совет за Превенција)

Точката се одложи за нреден Совет. 
Комисијата за мандатни прашања да даде предлози за членови на Локалниот Совет за Превенција.

9 Точка (Предлози, прашања и барања)

	Се прочита барањето за финансиска помош за лекување од Снежанка Тодорова од с.Кучичино.	

Со 10 гласа ЗА се донесе Одлука за финансиска помош од 6.000,00 денари.

-Саше Донев
Едно прашање до Градоначалникот. 
Земјоделците кои имаат површини на другата страна од Река Брегалница се соочуваат со проблем од надојдената вода во реката по последните врнежи и пуштање на водата од браната Кнежево. Имено не може да се премине реката со земјоделска механизација бидејки има многу вода. Разговаравме а изградба на мост но ни посочија дека може да ни помогнат но од општината треба да има изготвено Техничка документација. Поранешниот Градоначалник на Карбинци имаше волја да се изгради мостот но Гргата требаше да ги направи стопите, а тој не сакаше. Затоа и не се реализира. Сега мора да се кружи до Крупиште за да се стигне до нивите.
	Со исцрпување на Дневниот ред заврши дваесет и четвртата редовна седница на Советот на општина Чешиново-Облешево.
	-Градоначалникот
	Изградбата на мостовите е од А категорија. Треба да се прибави и водостопанска согласност, геомеханика. Не знам колку ова е во надлежност на општината. Ова е сериозен проект.
	-Славе Донев
	До каде е изградбата на лежечките полицајци во Спанчево?
	-Градоначалникот
	Мора да се изготви сообраќаен проект. Ако сами на своја рака ги направиме, ако не дај Боже се случи нешто и некој пријави одговорноста е на општината. Овде мора да се предвиди и хоризонтална и вертикална сигнализација.
	Сообраќајниот проект (сообраќаен режим) за улицата Христијан Карпош во Чешиново кошташе 12.000 Евра.
	-Славе Донев
	Во Облешево карши пазарот сами направија. За таму не беше потребен проект.
	-Градоначалникот
	Проблемот на влезот во Спанчево е брзото возење. Ако сами на своја рака го прекопаме патот и ставиме „грпка“  доволно е некој да не пријаве и да ни испрати полиција.
	-Славе Донев
	Да не зборам за уличното осветлување. Повеќе од 5 месеци пријавувам дека не свете и никој да дојде да ја смене.
	-Франческо Наков
	За кружниот тек кај Спанчево не бил во надлежност на Јавното претпријатие. Со еден другар го искосивме. За училишниот двор и тој ли не е ничија надлежност. Почнавме да го коисиме и него, но ѓубре е расфлано на сите страни. Тоа е срамота. Ѓубре до колена.
	-Сане Стојанов
	Во претходниот мандат кога бев член на Совет имавме донесено Одлука за секое новороденче по 50 Евра од општината. Не мора да биде за новороденчиња, нека биде за првачиња. Малку деца имаме во општината. Нека се купи школски прибор, ранец, за почеток на учебната година. Нека биде предлог за оваа учебна година што доаѓа.
	-Градоначалникот
	Јас сум две години Градоначалник. На првачињата на почетокот на школската година им даваме скромни подароци.
	-Сане Стојанов
	Еден состанок да одржиме Комисијата за земјоделие. 
	Средствата за прскање што се продаваат во земјоделските аптеки немаат никаков ефект. Мора за ова да се реагира.
	-Градоначалникот
	Доколку се има сознание за одреден производител се реагира до Државниот инспекторат за земјоделство.
	-Сане Стојанов
	Ние како Комисија за земјоделие да излеземе со став.

	-Орце Митров
	Сега се оди на еколошки препарати. Затоа и дејството е такво какво што е.


	Со исцрпување на Дневниот ред заврши дваесет и четвртата редовна седница.
	Седницата заврши во 11.00 часот.




                                                                           Совет на општина Чешиново-Облешево
                                                                                                Претседател
                                                                                                Орце Митров

